b'\n_START_ARTICLE_\nRocky Balboa\n_START_SECTION_\nHahmo\n_START_PARAGRAPH_\nRocky Balboa -hahmo on ottanut vaikutteita monista oikeista raskaansarjan nyrkkeilij\xc3\xb6ist\xc3\xa4. Alun perin Chuck Wepnerin ottelu Muhammad Alia vastaan vuonna 1975 inspiroi Stallonea k\xc3\xa4sikirjoittamaan ensimm\xc3\xa4isen Rocky-elokuvan. Altavastaajana kamppailuun l\xc3\xa4htenyt Wepner l\xc3\xb6i Alin kanveesiin yhdeks\xc3\xa4nness\xc3\xa4 er\xc3\xa4ss\xc3\xa4 ja kesti maailmanmestaria vastaan aina 15. er\xc3\xa4\xc3\xa4n asti, ennen kuin h\xc3\xa4visi tyrm\xc3\xa4yksell\xc3\xa4. Stallone soitti Wepnerille kaksi viikkoa ottelun j\xc3\xa4lkeen ja kertoi elokuvaideastaan, jolle Wepner antoi siunauksen. Kohtaukset, joissa Rocky Balboa juoksee Philadelphian museon portaita yl\xc3\xb6s ja hakkaa naudanruhoja teurastamolla, saivat inspiraationsa raskaansarjan maailmanmestari Joe Frazierista, joka oli harjoitellut otteluitaan varten samoin. Porras-kohtauksen k\xc3\xa4ytt\xc3\xa4misest\xc3\xa4 maksettiin Frazierille jopa korvaus._NEWLINE_Balboa on italialaista syntyper\xc3\xa4\xc3\xa4, josta juontuu h\xc3\xa4nen lempinimens\xc3\xa4 Italian Stallion (Italialainen Ori). Ensimm\xc3\xa4iseen elokuvaan asti h\xc3\xa4nen nen\xc3\xa4ns\xc3\xa4 oli murtumaton, mik\xc3\xa4 h\xc3\xa4nen mukaansa on harvinaista nyrkkeilij\xc3\xa4lle. Rocky on my\xc3\xb6s vasenk\xc3\xa4tinen (nyrkkeilytermein southpaw), mik\xc3\xa4 tekee h\xc3\xa4nest\xc3\xa4 arvaamattoman ottelijan joillekin vastustajilleen. Balboaa ovat valmentaneet Mickey Goldmill, joka omistaa Philadelphiassa nyrkkeilysalin, nimelt\xc3\xa4\xc3\xa4n Mighty-Mick\xe2\x80\x99s, sek\xc3\xa4 Apollo Creedin entinen valmentaja Tony \xe2\x80\x9dDuke\xe2\x80\x9d Evers. _NEWLINE_Ensimm\xc3\xa4isen elokuvan tullessa Rocky on jo melkein 30-vuotias, eli vanha nyrkkeilij\xc3\xa4ksi, joka ei ole viel\xc3\xa4 tehnyt l\xc3\xa4pimurtoaan. _NEWLINE_Rockyn persoona muuttuu kahden ensimm\xc3\xa4isen elokuvan j\xc3\xa4lkeen kolmannessa renttumaisesta, mutta sinnikk\xc3\xa4\xc3\xa4st\xc3\xa4, rujosta nyrkkeilij\xc3\xa4st\xc3\xa4 vastuulliseksi ja tyylikk\xc3\xa4\xc3\xa4ksi perheenis\xc3\xa4ksi. H\xc3\xa4n alkaa my\xc3\xb6s puheliaammaksi ja pit\xc3\xa4\xc3\xa4 taiteista. Stallone lis\xc3\xa4si edellisten osien tavoin hahmoon omia kokemuksiaan julkisuudesta ja ihmisen\xc3\xa4 kasvamisesta. Rockyn nyrkkeilytilastot ovat 57 voittoa (51 tyrm\xc3\xa4yksell\xc3\xa4), 23 tappiota sek\xc3\xa4 yksi ratkaisematon.'